R E L A C I O N PËR
PROJEKTVENDIMIN
“PËR BATERITË DHE MBETJET E BATERIVE”

I. QËLLIMI	I	PROJEKTAKTIT	DHE	OBJEKTIVAT	QË SYNOHEN TË ARRIHEN

Projektvendimi synon krijimin e një kuadri të plotë rregullator për bateritë dhe bateritë si mbetje, në përputhje me kërkesat e Rregullores (BE) 2023/1542 për bateritë dhe bateritë si mbetje, me qëllim mbrojtjen e mjedisit dhe të shëndetit të njeriut gjatë gjithë ciklit jetësor të baterive.

Qëllimi i projektvendimit është të sigurojë vendosjen në treg vetëm të baterive që përmbushin kërkesat e qëndrueshmërisë, sigurisë, performancës, etiketimit dhe informacionit, si dhe të krijojë një sistem të plotë për grumbullimin, trajtimin, ripërdorimin, riciklimin dhe rikuperimin e baterive si mbetje.

Projektvendimi përcakton kërkesat për:

· kufizimin e substancave të rrezikshme në bateri;
· deklarimin e gjurmës së karbonit;
· përmbajtjen e ricikluar në bateri;
· performancën dhe qëndrueshmërinë;
· etiketimin dhe informacionin për përdoruesit;
· pasaportën e baterisë;
· përgjegjësinë e zgjeruar të prodhuesit;
· grumbullimin dhe trajtimin e baterive si mbetje;
· objektivat për grumbullimin, riciklimin dhe rikuperimin e materialeve;
· raportimin dhe monitorimin;
· mbikëqyrjen e tregut dhe masat administrative.

Projektvendimi synon të kontribuojë në zhvillimin e ekonomisë qarkulluese, në përdorimin më efikas të burimeve natyrore, në rritjen e sigurisë së produkteve të vendosura në treg dhe në reduktimin e ndikimeve negative që bateritë dhe mbetjet e baterive mund të shkaktojnë në mjedis dhe në shëndetin e njeriut.
II. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE

Ky projektakt është parashikuar në Programin e Përgjithshëm Analitik të Ministrisë përgjegjëse për mjedisin për vitin 2026 dhe hartohet në zbatim të:
· Nenit 52 të ligjit nr. 57/2025, “Për menaxhimin e integruar të mbetjeve”;
· Pikës 2 të nenit 7 të ligjit nr. 74/2025, “Për përgjegjësitë e zgjeruara të subjekteve prodhuese të produkteve që gjenerojnë mbetje”.
Projektakti mbështet zbatimin e objektivave të Strategjisë Kombëtare dhe Planit Kombëtar për Menaxhimin e Integruar të Mbetjeve, si dhe angazhimet e Republikës së Shqipërisë në procesin e integrimit evropian dhe përafrimin me acquis të Bashkimit Evropian në fushën e baterive, produkteve dhe mbetjeve.
Gjithashtu, projektvendimi kontribuon në zbatimin e parimit të ekonomisë qarkulluese dhe të përgjegjësisë së zgjeruar të prodhuesit, duke krijuar mekanizmat institucionalë dhe teknikë të nevojshëm për funksionimin e skemave të menaxhimit të baterive dhe baterive si mbetje.

III. ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME

Projektvendimi adreson një nga rrymat prioritare të mbetjeve, bateritë dhe bateritë si mbetje, të cilat përmbajnë materiale me vlerë ekonomike, lëndë të para kritike dhe substanca të rrezikshme që mund të shkaktojnë ndikime negative në mjedis dhe në shëndetin e njeriut në rast të menaxhimit të papërshtatshëm.

Një nga përparësitë kryesore të projektaktit është krijimi i një sistemi të integruar për:

· vendosjen në treg të baterive;
· grumbullimin e diferencuar të baterive si mbetje;
· trajtimin e tyre;
· ripërdorimin;
· përgatitjen për ripërdorim;
· ripërdorimin për një qëllim tjetër;
· riciklimin dhe rikuperimin e materialeve.

Projektvendimi përcakton në mënyrë të qartë detyrimet e prodhuesve, importuesve, distributorëve, operatorëve ekonomikë, organizatave për përgjegjësinë e zgjeruar të prodhuesit (SHPZP), operatorëve të menaxhimit të mbetjeve, njësive të vetëqeverisjes vendore dhe institucioneve përgjegjëse për monitorimin dhe kontrollin.

Një risi e rëndësishme e projektvendimit është përfshirja e kërkesave të reja të legjislacionit evropian për:

· deklarimin e gjurmës së karbonit të baterive;
· përmbajtjen minimale të materialeve të ricikluara;
· pasaportën dixhitale të baterisë;
· gjurmueshmërinë gjatë ciklit jetësor;
· kujdesin e duhur (due diligence) në zinxhirin e furnizimit;
· kërkesat e qëndrueshmërisë dhe sigurisë.

Efektet e pritshme të projektvendimit përfshijnë:

· rritjen e grumbullimit të diferencuar të baterive si mbetje;
· rritjen e normave të riciklimit dhe rikuperimit të materialeve;
· zhvillimin e tregut të riciklimit të baterive;
· reduktimin e depozitimit të baterive në landfill;
· forcimin e skemave të përgjegjësisë së zgjeruar të prodhuesit;
· përmirësimin e sigurisë së produkteve të vendosura në treg;
· rritjen e përdorimit të lëndëve të para sekondare.

IV. VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR

Projektvendimi mbështetet në nenin 100 të Kushtetutës së Republikës së Shqipërisë, në nenin 52 të ligjit nr. 57/2025 “Për menaxhimin e integruar të mbetjeve” dhe në pikën 2 të nenit 7 të ligjit nr. 74/2025 “Për përgjegjësitë e zgjeruara të subjekteve prodhuese të produkteve që gjenerojnë mbetje”.

Hartimi i projektvendimit është kryer në përputhje me kuadrin kushtetues dhe ligjor në fuqi në Republikën e Shqipërisë dhe bazohet në parimet e mbrojtjes së mjedisit, parandalimit, masave parandaluese, ekonomisë qarkulluese, përgjegjësisë së zgjeruar të prodhuesit, ndotësi paguan, si dhe në parimet e përdorimit të qëndrueshëm të burimeve natyrore.

Gjatë hartimit të projektaktit janë marrë në konsideratë dispozitat e:

Ligjit nr. 57/2025 “Për Menaxhimin e Integruar të Mbetjeve”;
Ligjit nr. 74/2025 “Për Përgjegjësitë e Zgjeruara të Subjekteve Prodhuese të Produkteve që Gjenerojnë Mbetje”;
Ligjit nr. 10431, datë 09.06.2011 “Për Mbrojtjen e Mjedisit”, të ndryshuar;
Ligjit nr. 10489, datë 15.12.2011 “Për Tregtimin dhe Mbikëqyrjen e Tregut të Produkteve Joushqimore”, të ndryshuar;
Ligjit nr. 9902, datë 17.04.2008 “Për Mbrojtjen e Konsumatorit”, të ndryshuar;
Kodit Rrugor të Republikës së Shqipërisë;
legjislacionit në fuqi për kimikatet, klasifikimin, etiketimin dhe paketimin e tyre;
legjislacionit në fuqi për eksportin, transportin dhe trajtimin e mbetjeve;
legjislacionit në fuqi për mbikëqyrjen e tregut dhe sigurinë e produkteve;
legjislacionit në fuqi për konformitetin e produkteve dhe akreditimin.

Projektvendimi është hartuar në kuadër të përafrimit të legjislacionit kombëtar me Rregulloren (BE) 2023/1542 të Parlamentit Evropian dhe të Këshillit, datë 12 korrik 2023, për bateritë dhe bateritë si mbetje, për ndryshimin e Direktivës 2008/98/EC dhe Rregullores (BE) 2019/1020 dhe shfuqizimin e Direktivës 2006/66/EC.

Hartimi i projektaktit është mbështetur në analizën e detajuar të boshllëqeve ligjore dhe institucionale (gap assessment) dhe në Programin e Zbatimit të Rregullores (BE) 2023/1542, nëpërmjet të cilëve janë identifikuar mospërputhjet ndërmjet kuadrit aktual kombëtar dhe kërkesave të acquis të Bashkimit Evropian në fushën e baterive dhe baterive si mbetje.

Analiza ka evidentuar nevojën për përafrimin e legjislacionit shqiptar me kërkesat që lidhen me:

kategoritë e reja të baterive;
objektivat e grumbullimit të baterive si mbetje;
objektivat e riciklimit dhe rikuperimit të materialeve;
sistemet e përgjegjësisë së zgjeruar të prodhuesit;
regjistrimin dhe raportimin e prodhuesve;
pasaportën e baterisë;
gjurmueshmërinë dixhitale;
deklarimin e gjurmës së karbonit;
përmbajtjen minimale të materialeve të ricikluara;
kërkesat e kujdesit të duhur (due diligence);
monitorimin dhe mbikëqyrjen e tregut.

Projektvendimi realizon transpozimin e dispozitave materiale të Rregullores (BE) 2023/1542 në masën më të plotë të mundshme në kushtet e statusit të Republikës së Shqipërisë si vend kandidat për anëtarësim në Bashkimin Evropian.

Për dispozitat e Rregullores që lidhen me kompetencat e Komisionit Evropian, Agjencisë Evropiane të Kimikateve (ECHA), organeve dhe mekanizmave institucionalë të Bashkimit Evropian, komiteteve teknike të Bashkimit Evropian, standardeve të harmonizuara, specifikimeve të përbashkëta, procedurave ndërmjet shteteve anëtare, akteve të deleguara dhe akteve zbatuese të Bashkimit Evropian, janë parashikuar dispozita përkatëse brenda tekstit të projektvendimit dhe janë shoqëruar me dispozitën kalimtare përkatëse.

Kjo qasje siguron që dispozitat përkatëse të acquis të konsiderohen të transpozuara dhe të bëhen automatikisht të zbatueshme pas anëtarësimit të Republikës së Shqipërisë në Bashkimin Evropian, pa qenë e nevojshme ndërhyrja me akte të tjera normative.

Për dispozitat e Rregullores që janë vlerësuar si të natyrës ekskluzivisht institucionale të Bashkimit Evropian dhe që nuk mund të ushtrohen nga institucionet shqiptare përpara anëtarësimit, projektvendimi ka parashikuar mbulimin e tyre nëpërmjet dispozitës kalimtare, duke garantuar kështu përafrimin e plotë të aktit me acquis të Bashkimit Evropian dhe ruajtjen e koherencës juridike të sistemit kombëtar.

Projektvendimi është në përputhje me Kushtetutën e Republikës së Shqipërisë, me legjislacionin kombëtar në fuqi, me detyrimet që rrjedhin nga Marrëveshja e Stabilizim-Asociimit, si dhe me angazhimet e Republikës së Shqipërisë në kuadër të procesit të integrimit evropian dhe përafrimit gradual me acquis communautaire.


Relacion shpjegues për projektvendimin “Për bateritë dhe mbetjet e baterive”

V. VLERËSIMI I SHKALLËS SË PËRAFRIMIT ME ACQUIS COMMUNAUTAIRE (PËR PROJEKTAKET NORMATIVE)

Ky projektvendim synon përafrimin e plotë të legjislacionit shqiptar me Rregulloren (BE) 2023/1542 të Parlamentit Evropian dhe të Këshillit, datë 12 korrik 2023, për bateritë dhe bateritë si mbetje, për ndryshimin e Direktivës 2008/98/EC dhe Rregullores (BE) 2019/1020 dhe shfuqizimin e Direktivës 2006/66/EC.

Projektvendimi transpozon kërkesat që lidhen me:
- qëndrueshmërinë, sigurinë dhe performancën e baterive;
- kufizimin e substancave;
- deklarimin e gjurmës së karbonit;
- përmbajtjen minimale të materialeve të ricikluara;
- etiketimin dhe informacionin;
- pasaportën e baterisë;
- regjistrimin e prodhuesve;
- përgjegjësinë e zgjeruar të prodhuesit;
- grumbullimin, trajtimin, riciklimin dhe rikuperimin e materialeve;
- raportimin, monitorimin dhe mbikëqyrjen e tregut.

Për dispozitat që lidhen me Komisionin Evropian, ECHA, komitetet e Bashkimit Evropian, aktet e deleguara, aktet zbatuese dhe mekanizmat institucionalë të Bashkimit Evropian është parashikuar trajtimi përkatës në tekstin e projektvendimit dhe në dispozitën kalimtare.

Duke qenë se projektakti përafron një rregullore të Bashkimit Evropian, opinioni i Komisionit Evorpian për këtë projektvendim është i formës ex-ante.

Ky relacion shoqërohet me tabelat e përputhshmërisë në gjuhën shqipe dhe angleze.

VI. PËRMBLEDHJE SHPJEGUESE E PËRMBAJTJES SË PROJEKTAKTIT

Projektvendimi për bateritë dhe bateritë si mbetje përbën aktin kryesor sektorial për përafrimin e legjislacionit shqiptar me kërkesat e Rregullores (BE) 2023/1542 dhe krijon kuadrin e plotë juridik, teknik dhe institucional për menaxhimin e baterive gjatë gjithë ciklit të tyre jetësor, nga projektimi dhe vendosja në treg deri te grumbullimi, trajtimi, riciklimi dhe rikuperimi i tyre si mbetje.

Projektvendimi organizohet në 11 krerë, 89 nene dhe 14 shtojca dhe adreson në mënyrë të integruar të gjitha kategoritë e baterive të përcaktuara nga Rregullorja (BE) 2023/1542, përkatësisht bateritë portative, bateritë SLI, bateritë industriale, bateritë për mjete të lehta transporti (LMT) dhe bateritë për automjete elektrike (EV).

Kreu I përmban dispozitat e përgjithshme të projektvendimit. Në këtë kre përcaktohet qëllimi i aktit, objekti, fusha e zbatimit, kategoritë e baterive që mbulohen nga legjislacioni, si dhe përkufizimet kryesore të nevojshme për interpretimin dhe zbatimin e dispozitave të tij. Ky kre krijon bazën konceptuale mbi të cilën mbështeten të gjitha kërkesat teknike, administrative dhe mjedisore të projektvendimit.

Kreu II përcakton kërkesat e qëndrueshmërisë, sigurisë dhe performancës për bateritë e vendosura në treg. Në këtë kre rregullohen kufizimet për substancat e rrezikshme, kërkesat për performancën elektro-kimike dhe jetëgjatësinë e baterive, deklarimet për gjurmën e karbonit, përdorimin e materialeve të ricikluara, si dhe kriteret që duhet të përmbushin bateritë përpara vendosjes së tyre në treg. Gjithashtu, përcaktohen kërkesat që lidhen me sigurinë gjatë përdorimit, zëvendësueshmërinë dhe çmontimin e baterive portative, me qëllim lehtësimin e ripërdorimit dhe riciklimit të tyre.

Kreu III rregullon kërkesat për etiketimin, informacionin dhe dokumentacionin që duhet të shoqërojë bateritë. Në këtë kre përcaktohen etiketat e detyrueshme, informacioni për përdoruesit fundorë, përdorimi i kodeve QR, kërkesat për deklarimin e performancës dhe të përmbajtjes së materialeve të ricikluara, si dhe informacioni që duhet të jetë i disponueshëm për operatorët ekonomikë dhe autoritetet kompetente.

Kreu IV trajton procedurat e vlerësimit të konformitetit dhe detyrimet e operatorëve ekonomikë. Në këtë kre përcaktohen procedurat që duhet të ndiqen për provimin e konformitetit të baterive me kërkesat e projektvendimit, hartimin e dokumentacionit teknik, deklaratën e konformitetit, ruajtjen e dokumentacionit, si dhe detyrimet e prodhuesve, importuesve, distributorëve dhe operatorëve të tjerë ekonomikë përgjatë zinxhirit të furnizimit. Po ashtu përcaktohen masat korrigjuese dhe detyrimet që lindin në rast të identifikimit të produkteve jo në përputhje me kërkesat ligjore.

Kreu V rregullon detyrimet e kujdesit të duhur (due diligence) në zinxhirin e furnizimit të baterive. Në këtë kre përcaktohen kërkesat për politikat e kujdesit të duhur, identifikimin dhe vlerësimin e rreziqeve, sistemet e kontrollit të brendshëm, auditimin, raportimin dhe transparencën, në mënyrë që të minimizohen ndikimet negative sociale, mjedisore dhe ekonomike që lidhen me nxjerrjen, përpunimin dhe tregtimin e lëndëve të para të përdorura për prodhimin e baterive.

Kreu VI trajton regjistrimin e prodhuesve dhe funksionimin e sistemit të përgjegjësisë së zgjeruar të prodhuesit. Në këtë kre përcaktohen detyrimet për regjistrimin e prodhuesve, përgjegjësitë financiare dhe organizative të tyre, autorizimi dhe funksionimi i shoqërive për përgjegjësinë e zgjeruar të prodhuesit (SHPZP), si dhe kushtet për përmbushjen individuale ose kolektive të detyrimeve të përgjegjësisë së zgjeruar. Ky kre krijon bazën për financimin e sistemit të menaxhimit të baterive si mbetje.

Kreu VII përbën pjesën më të gjerë të projektvendimit dhe rregullon menaxhimin e baterive si mbetje. Në këtë kre përcaktohen rregullat për grumbullimin e baterive portative, baterive LMT, baterive SLI, baterive industriale dhe baterive të automjeteve elektrike. Gjithashtu, rregullohen detyrimet e prodhuesve, distributorëve, përdoruesve fundorë, autoriteteve publike dhe operatorëve të trajtimit. Kreu përcakton objektivat kombëtare të grumbullimit, sistemet e kthimit dhe grumbullimit, trajtimin e baterive si mbetje, objektivat për riciklimin dhe rikuperimin e materialeve, procedurat për përgatitjen për ripërdorim dhe ripërdorimin për një qëllim tjetër, kushtet për eksportin e baterive si mbetje, si dhe kërkesat për raportimin dhe monitorimin e performancës së sistemit.

Ky kre adreson gjithashtu problematikat e identifikuara në Programin e Zbatimit lidhur me mungesën e një sistemi funksional të përgjegjësisë së zgjeruar të prodhuesit, mungesën e rrjeteve të grumbullimit për bateritë portative, mungesën e të dhënave të besueshme për sasitë e vendosura në treg dhe sasitë e mbledhura, si dhe nevojën për formalizimin e sektorit të grumbullimit të baterive.

Kreu VIII rregullon pasaportën e baterisë dhe gjurmueshmërinë dixhitale të saj. Në këtë kre përcaktohen detyrimet për krijimin e pasaportës dixhitale të baterisë, përmbajtja e informacionit që do të përfshihet në të, nivelet e aksesit në informacion, përdorimi i identifikuesit unik dhe i kodit QR, interoperabiliteti i sistemeve dhe kërkesat për sigurinë dhe mbrojtjen e të dhënave. Kjo pjesë e projektvendimit krijon bazën për ndërtimin gradual të sistemeve dixhitale të gjurmueshmërisë në përputhje me zhvillimet e ardhshme të Bashkimit Evropian.

Kreu IX trajton mbikëqyrjen e tregut, procedurat për produktet që paraqesin rrezik dhe masat mbrojtëse. Në këtë kre përcaktohen procedurat që ndiqen nga autoritetet e mbikëqyrjes së tregut në rastet kur bateritë nuk janë në përputhje me kërkesat e aktit ose paraqesin rrezik për shëndetin e njeriut, sigurinë e personave, pronën ose mjedisin. Gjithashtu parashikohen masat korrigjuese, kufizimet, tërheqja nga tregu, rikthimi i produkteve dhe procedurat për trajtimin e rasteve të mospërputhshmërisë.

Kreu X përmban dispozitat tranzitore dhe shtesë. Në këtë kre përcaktohet mënyra e zbatimit të dispozitave që lidhen me Komisionin Evropian, Agjencinë Evropiane të Kimikateve (ECHA), organet dhe mekanizmat institucionalë të Bashkimit Evropian, standardet e harmonizuara, specifikimet e përbashkëta, aktet e deleguara dhe aktet zbatuese të Bashkimit Evropian. Ky kre siguron që dispozitat e tilla të bëhen të zbatueshme në Republikën e Shqipërisë pas anëtarësimit në Bashkimin Evropian.

Kreu XI përmban dispozitat përfundimtare. Në këtë kre përcaktohen masat administrative, shfuqizimi i VKM nr. 866, datë 04.12.2012 “Për bateritë dhe akumulatorët, si dhe mbetjet e tyre” dhe hyrja në fuqi e projektvendimit.

Projektvendimi shoqërohet me 14 shtojca, të cilat përmbajnë kërkesat teknike të zbatimit, listat e substancave të kufizuara, metodologjitë e llogaritjes së objektivave, kërkesat për trajtimin dhe riciklimin, formatet e raportimit, informacionin për pasaportën e baterisë dhe dokumentacionin teknik të nevojshëm për zbatimin e plotë të dispozitave të projektvendimit.

VII. INSTITUCIONET DHE ORGANET QË NGARKOHEN PËR ZBATIMIN E AKTIT

Për zbatimin e këtij akti ngarkohen:

Ministria përgjegjëse për mjedisin;
Agjencia Kombëtare e Mjedisit;
Agjencia Kombëtare për Ekonominë e Mbetjeve (AKEM);
Struktura përgjegjëse për inspektimin në fushën e mjedisit;
Strukturat përgjegjëse për mbikëqyrjen e tregut;
Drejtoria e Përgjithshme e Doganave;
Drejtoria e Përgjithshme e Tatimeve;
Instituti i Statistikave (INSTAT);
njësitë e vetëqeverisjes vendore;
operatorët ekonomikë;
organizatat për përgjegjësinë e zgjeruar të prodhuesit (SHPZP).

VIII. PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT

Projektakti është hartuar nga ekspertët e ministrisë përgjegjëse për mjedisin në bashkëpunim me ekspertët teknikë të angazhuar për mbështetjen e procesit të përafrimit të legjislacionit të menaxhimit të mbetjeve me acquis të Bashkimit Evropian.

IX. RAPORTI	I	VLERËSIMIT	TË	TË	ARDHURAVE	DHE SHPENZIMEVE BUXHETORE

Zbatimi i këtij projektvendimi kërkon ngritjen dhe forcimin gradual të sistemeve për regjistrimin e prodhuesve, raportimin, grumbullimin e diferencuar, transportin, magazinimin, trajtimin, riciklimin dhe rikuperimin e baterive si mbetje, si dhe zhvillimin e mekanizmave të monitorimit, kontrollit dhe gjurmueshmërisë së tyre gjatë gjithë ciklit jetësor.

Në përputhje me parimin e përgjegjësisë së zgjeruar të prodhuesit, kostot kryesore të zbatimit të projektvendimit mbulohen nga prodhuesit, importuesit dhe organizatat për përgjegjësinë e zgjeruar të prodhuesit (SHPZP), individualisht ose nëpërmjet skemave kolektive të financimit, sipas legjislacionit në fuqi.

Analiza e kryer në kuadër të Programit të Zbatimit të Rregullores (BE) 2023/1542 tregon se në vitin bazë 2026 sasia e baterive të vendosura në treg në Republikën e Shqipërisë vlerësohet rreth 7 423 ton, ndërsa deri në vitin 2035 parashikohet të arrijë në rreth 10 292 ton. Sipas analizës së tregut, rreth 69 % e baterive të vendosura në treg janë bateri SLI, rreth 16 % bateri portative, rreth 11 % bateri industriale, ndërsa bateritë për mjete të lehta transporti (LMT) dhe bateritë për automjete elektrike (EV) përfaqësojnë aktualisht një pjesë më të vogël të tregut, por me ritmin më të lartë të rritjes.

Programi i Zbatimit parashikon krijimin gradual të një infrastrukture kombëtare për grumbullimin e baterive si mbetje, e cila do të përfshijë zhvillimin e rrjetit të pikave të grumbullimit për bateritë portative, integrimin e baterive në qendrat komunale të riciklimit dhe zhvillimin e kapaciteteve për magazinimin dhe transferimin e tyre për trajtim dhe riciklim.

Sipas analizës financiare të Programit të Zbatimit, investimet fillestare për krijimin e rrjetit të grumbullimit të baterive portative vlerësohen në rreth 250 000–350 000 euro për vendosjen e rreth 5 000 pikave të grumbullimit në nivel kombëtar. Gjithashtu, parashikohen investime shtesë prej rreth 130 000–162 500 euro për mjetet e nevojshme të grumbullimit dhe transportit.

Kostoja vjetore e funksionimit të sistemit të menaxhimit të baterive, duke përfshirë grumbullimin, transportin, trajtimin, eksportin për trajtim, monitorimin, raportimin, aktivitetet e ndërgjegjësimit publik dhe administrimin e SHPZP-ve, parashikohet të rritet gradualisht nga rreth 699 608 euro në vitin 2027 në rreth 5 431 560 euro në vitin 2036, në përputhje me rritjen e objektivave të grumbullimit, riciklimit dhe rikuperimit të materialeve.

Kostot e sistemit do të financohen përmes kontributeve financiare të prodhuesve në kuadër të skemave të përgjegjësisë së zgjeruar të prodhuesit dhe nuk parashikojnë financim të drejtpërdrejtë nga buxheti i shtetit për aktivitetet e grumbullimit, trajtimit dhe riciklimit të baterive si mbetje.

Llogaritjet financiare janë mbështetur në Programin e Zbatimit të Rregullores (BE) 2023/1542 për bateritë dhe bateritë si mbetje, i cili është hartuar mbi bazën e të dhënave të vitit 2024 të Drejtorisë së Përgjithshme të Doganave, projeksioneve të tregut për periudhën 2026–2035 dhe objektivave të grumbullimit, riciklimit dhe rikuperimit të përcaktuara në projektvendim.

Projektvendimi nuk krijon institucione të reja publike dhe nuk kërkon ngritjen e strukturave të reja administrative. Funksionet e monitorimit, raportimit, kontrollit dhe mbikëqyrjes së tregut do të kryhen nga institucionet ekzistuese, veçanërisht ministria përgjegjëse për mjedisin, Agjencia Kombëtare e Mjedisit, strukturat përgjegjëse për mbikëqyrjen e tregut, strukturat inspektuese dhe njësitë e vetëqeverisjes vendore, në kuadër të kompetencave të tyre ligjore.

Masat e parashikuara në projektvendim do të zbatohen në mënyrë graduale, në përputhje me afatet e përcaktuara në akt, me zhvillimin e sistemeve të përgjegjësisë së zgjeruar të prodhuesit dhe me kapacitetet institucionale dhe infrastrukturore të nevojshme për përmbushjen e objektivave kombëtarë për grumbullimin, trajtimin, riciklimin dhe rikuperimin e baterive si mbetje.

